**Amiază de vară la dune**

*Marin Mihalache*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Lacrimă după lacrimă ca aurul

Topit în retortele de pară

Ale soarelui, ochi luminos de sticlă

Pogorându-se pe nisipul încins

Al dunelor lunare de la Indiana.

Limbi de foc, nestins incendiu

Devorând deşertul tolănit

Pe pieptul asudat al colinelor

Până când noi toți ne-am prefăcut

În crisalide transparente, elitre

Din care se evaporase umbra.

În avatarurile imaginației

În somn toropit de căldură

Un copil visa grădini de purpură

Șerpi însetați căutând aer

Printre flăcări rostogolindu-se,

Demonice iele dansând

Desculțe pe nisipul fierbinte.

Până când seara a căzut

Prăbușindu-se de căldură la maluri.

Un trandafir de umbră înflorind

Ca o rană însângerată a amurgului

Răscolită de amețitele vânturi.

Și-n toropeala amiezii de vară

Pe coamele înspumate și tulburi

Ale valurilor și în văzduh mohorâtă

Se pregătea să vină la dune furtuna.

Copyright © 2017 Marin Mihalache